《出连云栈抵宿褒城》
清代·沈廉

蜿蜒云栈萦空回，划然半壁秦天开。烟峦高下势排宕，兴元形胜何雄哉！

放眼褒中树如荠，一片孤城落井底。纷纷飞鸟堕苍烟，落日无光沙泥泥。

我马豗隤不复骄，解鞍止宿心摇摇。孤云两角天一握，侧身西望惊魂销。

眼前险阻无时无，区区百里成坦途。且复开襟浇浊酒，放歌一醉花间垆。

前路崎岖君勿虑，扬鞭更上青天去。

作者简介：字补隅，浙江嘉兴人。○补隅方壮入秦，有“去题百二关中壁，要看三千里外山”之句，闻者壮之，后足迹几遍天下。而《蜀游》一集，沉郁中复极纵横，颇得杜陵气骨，一时鲜摩其垒者。